Hekk qallu Alla lil Salamun, li kien Re żgħażugħ. "Itlob x'nagħtik". Hija mistoqsija li Ġesù wkoll jistaqsi xi drabi fl-Evanġelji. Hija mistoqsija li jistaqsi lili llum. X'irrid li jkolli jew li nkun bħalissa? Nistgħu nobsru b'mod tajjeb ħafna minn nies, inklużi aħna, x'nixtiequ nitolbu . Għal ħafna hija xi ħaġa marbuta mal-flus jew ma' xi sigurtà materjali. Għalkemm uħud ukoll quddiem mistoqsi bħal din jitħawdu u ma jkunux jafu kif jaqbdu jwieġbu – għaliex lanqas huma ma jkunu jafu x'jridu fil-ħajja tagħhom. X'talab Salamun lil Alla? Agħti, lill-qaddej tiegħek moħħ ħafif biex biex jista' jmexxi l-poplu tiegħek, u jagħraf it-tajjeb mill-ħażin Huwa talab għall- għerf u d-dixxerniment. 2 kelmiet li nisimgħuhom imma li jistgħu jħwaduna. L-għerf huwa ħafna iktar milli taf ħafna affarijiet jew li għandek xi degree minn xi università prestiġjuża. Li tkun mimli bil-għerf hija ħafna iktar milli tkun biss persuna tajba moralment. L -għerf veru huwa li tagħraf dak li huwa verament l-aktar affarijiet importanti fil-ħajja, xi skop u għan għandha l-ħajja , u verament li huwa imporanti. Nifhmu verament il-wellbeing tagħna fejn qiegħed u fejn hu l-ferħ tagħna. Din hija l-gawhra, dan huwa t-teżor. X'inhu l-ferħ tagħna? Li nobdi l-liġi biss? Li nisker, jew nieħu xi droga, jew nitbaħrat? Salamun ma talabx għall-rikezza, jew għal poter. Huwa ma talabx xi ħaġa biss biex ikollu xi ħaġa, jew biex ineħħi xi ostaklu mill-ħajja tiegħu. Huwa talba biex ikun jista' jara/jifhem. Għalhekk fl-Evanġelji għandna diversi fejqan ta' persuni għomja u ta' dawk li ma jaraw . Il-veru dixxiplu huwa dak li jitlob lil Ġesù "Mulej, agħmel li nara". Dak li jara huwa dak li għandu l-għerf. Dak li għandu l-għerf jaf kif jgħix mas-sitwazzjoniet tal-ħajja, kemm dawk faċli u dawk diffiċli, kemm ta' ferħ u ta' tbatija. Dan huwa dak li talab Salamun u dak li tah Alla. Dan huwa t-teżor moħbi f'għalqa li tbiegħ kulma jkollok biex tixtri dak. L-abiltà li tara huwa dak li jiftah il-bieb għas-Saltna t'Alla – relazzjoni bejn Alla, l-bniedem u d-dinja fejn hemm l-imħabba, l-care, l-ħelsien, il-paċi, il-ferħ, is-sigurtà. Ħafna drabi fil-ħin tagħna niġru wara teżori foloż – dawk tal-flus, ta' status u ta' pjaċir. Ħafna drabi maqfulin fil-passat tagħna – mimli nostalgia, regrest jew inkella iffukat fuq il-futur, mingħajr ma ngħixu l-preżent u l-preżent jgħaddi mingħajr ma niskopru l-gawhra prezzjuża. Xi skop fiha l-ħajja? X'nixtieq fil-ħajja? F'hiex l-iktar li qiegħed inpoġġi l-impenn tiegħi? Dawn il-mistoqsijiet jisfidawna biex ninżlu iktar fil-fond tal-ħajja tagħna. Lkoll nafu li m'humiex mistoqsijiet faċli u jista' jkun li nibżgħu naffrontawhom u nirrisponduhom, jista' jkun ukoll li l-kultura tal-lum tħeġġiġna iktar għal ħajja iktar superfiċjali imma ħafna minna nirrealizzaw li qegħdin nitilfu ħafna mill-iskop tal-ħajja. X'inhu t-teżor tiegħek? X'sens fiha l-ħajja? X'jagħmel il-ħajja sabiħa? Ir-raġel tal-parabbola tal-lum kien qiegħed ifittex dan kollu – dar u qalleb l-għalqa kollha (bħalna fil-ħajja tagħna) biex isib ftit ferħ. Ġieli nfittxuh fis-suċċess, fil-kumdità, fil-flus, fl-unuri, fil-poter eċċ. Imma x'jiġri? Bħal donnu ma nkunux mimlijin, inħossuna vojta minn ġewwa…xi ħaġa iktar..nibqgħu nfittxu fl-għalqa imma ma nsibux il-ferħ veru tal-ħajja. Jiġrilna ukoll li f'daqqa waħda qisu bħar-raġel tal-parabbola, nsibu t-teżor f'rokna mwarrba u nifirħu għax inħossuna fil-paċi u kuntenti. Kif ser jagħmel dan ir-raġel biex jikseb it-teżor? Irid jixtri l-għalqa għax mhux ser isib it-teżor lest fuq xi gradenza. Kull teżor (paċi veru u ġewwinija) iġib miegħu għalqa sħiħa (b'dak kollu li jkun fiha – xewk, għollieq, blat, żonqor, ħaxix ħażin u velenuż, art iebsa…) Jekk trid issib tassew sens fil-ħajja, trid tagħraf x'inhu l-essenzjal. Dan huwa dak li talab Salamun lil Alla – moħħ li jagħraf it-tajjeb mill-ħażin. Malli nkunu sibna t-teżor, kull sagrifiċċju jieħu forma oħra, kull prezz isir irħis. Il-prioritajiet jinbidlu u l-flus, ftit pjaċir, gost fuq l-internet, politika eċċ ma jibdew jiswew xejn. Għixu! Din hija l-esperjenza ukoll ta' kull min isib dak li Alla jixtieq minnu fil-ħajja – vokazzjoni kemm għal saċerdot, reliġjuż, ħajja miżżewġa, single. Meta niskopri u nagħraf li x-xewqa tiegħi taqbel mal-pjan li Alla għandu għalija inħossni nimtela bil-ferħ. U x'inhu dan it-teżor? Huwa Alla imħabba. J'alla niskopru li hemm fil-fond ta' qalbna, taħt il-ħamrija u t-tbatijiet tal-ħajja hemm Alla jistenniena b'tgħanniqa kbira, jistenna biex inħollu l-qafla tal-biżgħat u l-egoiżmu tagħna u b'hekk dan il-ferħ jisplodi u jinxtered f'ħajtu u fil-ħajja tal-oħrajn.